Broj: 711-I-2464-M-472/22-02-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Jelene Milković, ravnateljice Javne ustanove za upravljanje geomorfološkim spomenicima prirode Pećinski park Grabovača,** za davanjem mišljenja Povjerenstva,na 196. sjednici održanoj dana 09. prosinca 2022.g. donosi sljedeće

**MIŠLJENJE**

**Obveznica Jelena Milković, ravnateljica Javne ustanove za upravljanje geomorfološkim spomenicima prirode Pećinski park Grabovača, može biti član biračkog odbora na lokalnim izborima za mjesni odbor te za navedeno primiti novčanu naknadu od 300,00 kuna koju je dužna prijaviti u imovinskoj kartici.**

Obrazloženje

Zahtjev za mišljenjem podnijela je Jelena Milković, ravnateljica Javne ustanove za upravljanje geomorfološkim spomenicima prirode Pećinski park Grabovača. U Povjerenstvu zahtjev je zaprimljen 07. prosinca 2022.g. pod poslovnim brojem 711-U-9132-M-472/22-01-4, povodom kojeg se vodi predmet broj M-472/22.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga je i obveznica Jelena Milković, povodom obnašanja navedene dužnosti, obavezna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit može li na lokalnim izborima za mjesni odbor ispred političke stranke Hrvatska demokratska zajednica biti član biračkog odbora i za navedeno primiti naknadu od 300,00 kn.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Člankom 39. Zakona o lokalnim izborima („Narodne novine“. broj 144/12, 121/16, 98/19, 42/20, 144/20, 37/21 ) propisano je da su tijela za provedbu izbora Državno izborno povjerenstvo Republike Hrvatske, Izborno povjerenstvo Grada Zagreba, županijska, gradska i općinska izborna povjerenstva te birački odbori.

Člankom 42. istoga Zakona propisano je da birački odbor čine predsjednik, potpredsjednik i osam članova te da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke, sukladno stranačkom sastavu predstavničkog tijela pojedine jedinice.

Člankom 43. Zakona o lokalnim izborima propisano je da izborno povjerenstvo Grada Zagreba te gradska i općinska izborna povjerenstva imenuju i raspuštaju biračke odbore na svom području.

Člankom 46. citiranog Zakona propisano je da članovi izbornih povjerenstava i biračkih odbora imaju pravo na naknadu za svoj rad te da mjerila za određivanje naknade ovisno o vrsti i složenosti izbornog postupka utvrđuje Državno izborno povjerenstvo, na način da su vidljivi kriteriji vrednovanja rada te vrsta i složenost pojedinih izbornih postupaka, dok Vlada Republike Hrvatske određuje visinu naknade za predsjednike, potpredsjednike i članove izbornih povjerenstava i biračkih odbora.

Povjerenstvo ističe kako je odredbama Zakona o lokalnim izborima jasno i nedvosmisleno propisano na koji način se imenuju birački odbori, odnosno razvidno je da se obveznica u birački odbor imenuje temeljem svoje stranačke pripadnost, iz čega proizlazi da se ne radi o drugoj javnoj dužnosti u smislu članka 17. stavka 1. ZSSI-a.

Slijedom svega navedenog, obveznica može obavljati funkciju članice biračkog odbora te za isto primati naknadu, međutim, istu je dužna prijaviti prilikom podnošenja imovinske kartice.

Sijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Jelena Milković, elektroničkom dostavom
2. Objava na internetskoj stranici Povjerenstva
3. Pismohrana